**စစ်မှုထမ်းဖို့ အကျုံးဝင်သူအဖြစ် စာရင်းသွင်းခံရပါက ဘယ်လိုဆက်လုပ်မလဲ၊ ဥပဒေအရ ဘယ်လို ကင်းလွတ်ခွင့်တွေ ရရှိမလဲ။**

ပြည်သူ့စစ်မှုထမ်းဥပဒေ ထွက်ပေါ်လာပြီး နောက်ပိုင်း နိုင်ငံတစ်ဝန်းတွင် မြို့နယ် ထွေအုပ်ရုံးများမှ တစ်ဆင့်သော် လည်းကောင်း၊ ရပ်ကွက်/ကျေးရွာ အုပ်ချုပ်ရေးမှူးများထံမှ သော်လည်းကောင်း၊ **“စစ်မှုထမ်းရန် အရွယ်ရောက်သူ အဖြစ် မှတ်ပုံတင်စာရင်းသွင်းမည့်သူက ရေးသွင်းရန် ပုံစံ” ( ပုံစံ(၃)(က) )** ကို ရေးဖြည့်ရန်/ မှတ်ပုံတင်စာရင်း ရေးသွင်းနိုင်ရေးအတွက် စစ်မှုထမ်းမှတ်ပုံတင်ရန် ဆင့်ခေါ်ခြင်း လုပ်ငန်းစဉ်များကို ဆောင်ရွက်လျက်ရှိသည်။

ထိုသို့ဆောင်ရွက်လျက်ရှိသည့်နေရာတွင် စစ်မှုထမ်းရန် အရွယ်ရောက်သူ အမျိုးသားများသည်သာမက အမျိုးသမီးများကိုလည်း စစ်မှုထမ်းရန် အရွယ်ရောက်သူအဖြစ် မှတ်ပုံတင်စာရင်း **( ပုံစံ(၃)(က) )** တွင် စစ်မှုထမ်းရန် မှတ်ပုံတင်လုပ်ငန်းတွင် စာရင်းပေးသွင်းခြင်းကို ပြုလုပ်လျက်ရှိသည်။ တချို့ဒေသများတွင် ရပ်ကွက်/ ကျေးရွာ အလိုက် စစ်မှုထမ်းရမည့်သူကို မဲနှိုက်၍ သော်လည်းကောင်း၊ စစ်မှုထမ်းရမည့်သူကို တစ်ပါတည်း ရွေးချယ်၍သော် လည်းကောင်း ပြုလုပ်၍ စစ်မှုထမ်းရန် အရွယ်ရောက်သူအဖြစ် မှတ်ပုံတင်စာရင်း သွင်းမည့်သူက ရေးသွင်းရန် ပုံစံ(၃)(က) တွင် တပါတည်း ရေးသား ဖြည့်သွင်း၍ စစ်မှုထမ်းမှတ်ပုံတင်ခြင်း လုပ်ငန်းကို ဆောင်ရွက်လျက်ရှိသည်။ စာရေးသူ၏ သုံးသပ်ချက်အရ ယခု ခေါ်ယူနေသော စစ်မှုထမ်းရမည့်သူ ကောက်ခံခြင်းသည် ပထမအဆင့် ပုံစံ(၃)(က) ကို ရေးသွင်းရသည့် အဆင့်ဖြစ်၍ အဆိုပါ ပုံစံတွင် ပြည်သူ့စစ်မှုထမ်း ဥပဒေတွင် ပါရှိသော ပြည်သူ့စစ်မှုထမ်းဆောင်ရမည့် တာဝန်မှ ယာယီ ရွှေ့ဆိုင်းခွင့်တွင် ပါဝင်၍ အကျုံးဝင်သူဖြစ်ပါက စစ်မှုထမ်းဆောင်ရမည့် တာဝန်မှ ယာယီရွှေ့ဆိုင်းခွင့်ကို အဆိုပါ ပုံစံ(၃)(က) ရေးဖြည့်နေစဉ်အတွင်း တစ်ပါတည်း လျှောက်ထားနိုင်မည် ဖြစ်သည်ဟု ယူဆရပါသည်။

စစ်မှုထမ်းဆောင်ရမည့် တာဝန်မှ ယာယီရွှေ့ဆိုင်းခွင့်ရသူများကို အောက်တွင် ဆက်လက်ဖော်ပြထားပါသည်။

စစ်မှုထမ်းဥပဒေ စတင်အသက်ဝင်ကြောင်း ကြေညာချိန် ပြီးခဲ့သည့် ဖေဖော်ဝါရီလ ၁၀ ရက်က စလို့ ဒီကနေ့အထိ စစ်မှုထမ်းစုဆောင်းရေးအတွက် လိုအပ်သည့် ယန္တရားတွေနဲ့ အခြေခံ အဆောက်အဦးတွေကို စစ်ကောင်စီက ဖွဲ့စည်း ပြင်ဆင်ခဲ့ပြီး ဖြစ်သလို ဥပဒေအသက်ဝင်ပြီးနောက် ဗဟိုကနေ မြို့နယ်အဆင့်ထိ စစ်မှုထမ်းဆင့်ခေါ်ရေး အဖွဲ့တွေကို ဖွဲ့စည်းဆောင်ရွက်ပြီး ဖြစ်သည်။

မြန်မာနိုင်ငံမှာ ၂၀၁၉ ခုနှစ်က ကောက်ယူခဲ့သည့် ကြားဖြတ်သန်းခေါင်စာရင်းအရ စစ်မှုထမ်းဖို့ အကျုံးဝင်သည့် အမျိုးသား ၆ ဒသမ ၃ သန်း ၊ အမျိုးသမီး ၇ ဒသမ ၇ သန်း ရှိတယ်လို့ စစ်ကောင်စီက ပြောကြားထားသည်။

ပြည်သူ့စစ်မှုထမ်းကာလကို (၂) နှစ်သတ်မှတ်ထားသော်လည်း စစ်တပ်အတွက် စက်မှု၊လက်မှု ပညာသည် အဖြစ် ဆင့်ခေါ်ခြင်းခံရမည်ဆိုရင် ( ၃ ) နှစ် အမှုထမ်းရမှာ ဖြစ်သလို လက်ရှိအခြေအနေအရ အရေးပေါ်အခြေအနေ တွင် (၅) နှစ်အထိ စစ်မှုထမ်းရနိုင်သည့် အလားအလာ ရှိပါတယ်။

ပြည်သူ့စစ်မှုထမ်းဆင့်ခေါ်ရေးမြို့နယ်အဖွဲ့ကတော့ ရပ်ကွက်/ကျေးရွာအုပ်ချုပ်ရေးအဖွဲ့တွေဆီကနေ ပေးပို့လာတဲ့ စာရင်းကို အခြေခံကာ စစ်မှုထမ်းဖို့ အကျုံးဝင်တဲ့ အသက်အရွယ်ရှိသူတိုင်းကို ဆင့်ခေါ်ပြီး မှတ်ပုံတင်ထားမှာ ဖြစ်ပါတယ်။ ယင်းမှတ်ပုံတင်ထားခြင်းအတွက် မှတ်ပုံတင်လက်မှတ်ကိုလည်း ထုတ်ပေးရမယ်လို့ ဥပဒေမှာ ပြဌာန်းထားသည်။ ***( ပြည်သူ့စစ်မှုထမ်း ဥပဒေ ပုဒ်မ ၉(က) )***

စစ်မှုထမ်းဖို့ အကျုံးဝင်သူအဖြစ်သတ်မှတ်ခံရပြီး မှတ်ပုံတင်လက်မှတ် ရထားသူတိုင်းဟာ အချိန်မရွေး ဆေးစစ်ဖို့ ဆင့်ခေါ်ခြင်းခံရနိုင်ပြီး ဆေးစစ်မှုကိုတော့ စစ်တပ်ရဲ့ ဆေးစစ်ရေး ဘုတ်အဖွဲ့ကနေ လုပ်ဆောင်မှာ ဖြစ်ပါတယ်။ ***( ပြည်သူ့စစ်မှုထမ်း ဥပဒေ ပုဒ်မ ၉(ခ) ) ။***

ဆေးစစ်တဲ့အခါ စစ်မှုထမ်းဖို့ ကျန်းမာရေးအဆင့် မမီသူအဖြစ် ဆေးစစ်ရေးဘုတ်အဖွဲ့က သတ်မှတ်ခြင်းခံရလျှင် စစ်မှုထမ်းတာဝန်ကနေ ယာယီရွှေ့ဆိုင်းခွင့်ရတဲ့ စာရင်းထဲ အကျုံးဝင်မည် ဖြစ်ပါသည်။ ***( ပြည်သူ့စစ်မှုထမ်း ဥပဒေ ပုဒ်မ ၁၅(က)(၁) )***

ဥပဒေအရ စစ်မှုထမ်းတာဝန်ကနေ ယာယီရွှေ့ဆိုင်းခွင့် ရနိုင်တဲ့ အုပ်စု ( ၆ ) စု ရှိပါတယ် ။ **( ပြည်သူ့စစ်မှုထမ်း ဥပဒေ ပုဒ်မ ၁၅ (က) )**

၁။ ကျန်းမာရေး အဆင့်မမှီသူ ( ယာယီအားဖြင့် စစ်မှုထမ်းနိုင်မည့် ကျန်းမာရေး အဆင့်မမီကြောင်း သက်ဆိုင်ရာ တပ်မတော် ဆေးစစ်ရေးဘုတ်အဖွဲ့၏ ထောက်ခံချက် ရရှိထားသူများ )

၂။ နိုင်ငံဝန်ထမ်း

၃။ ပညာသင်ကြားနေသူ ( အစိုးရက ဖွင့်လှစ်ထားသော သို့မဟုတ် အသိအမှတ်ပြုထားသော တက္ကသိုလ်၊ ကောလိပ်၊ သိပ္ပံနှင့် ကျောင်းများတွင် ပညာသင်ကြားနေသူများ )

၄။ ပြုစုသူ မရှိတဲ့ မိအိုဖအိုကို လုပ်ကျွေးနေသူ

၅။ မူးယစ်ဆးဖြတ်ဖို့ ဆေးကုသနေသူ

၆။ ထောင်ဒဏ်ကျခံနေရသူ တွေဟာ ဥပဒေအရ စစ်မှုထမ်းဖို့ ယာယီရွှေ့ဆိုင်းခွင့်ကို ရရှိနိုင်တဲ့ အကျုံးဝင်တဲ့ အုပ်စု တွေ ဖြစ်ပါတယ်။

ယာယီရွှေ့ဆိုင်းခွင့် ရလိုက်သူတွေ သတိပြုရမည့် အချက်ကတော့ စစ်မှုထမ်းဖို့ သတ်မှတ်ထားသည့် အသက်အရွယ်ကျော် သွားရင်လည်း သတ်မှတ်ထားသည့် စစ်မှုထမ်းကာလပြည့်သည်အထိ ပြန်ပြီး စစ်မှုထမ်းမှု ကို ထမ်းဆောင်ရမှာဖြစ်သည်။ **( ပြည်သူ့စစ်မှုထမ်း ဥပဒေ ပုဒ်မ ၁၅(ခ) )**

ပြည်သူ့စစ်မှုထမ်းဖို့ ဆင့်ခေါ်ခြင်းခံရသူဟာ အမိန့်စာမှာ ဖော်ပြထားသည့် တပ် (သို့) ဌာနကို သတ်မှတ်ကာလအတွင်း မပျက်မကွက် သတင်းပို့ရမယ်လို့ စစ်မှုထမ်းဥပဒေမှာ‌ ဖော်ပြထားပါသည်။

ပြည်သူစစ်မှုထမ်းရမည့် အသက်အရွယ်ရောက်သူ တစ်ဦးဦးထံ မြို့နယ်စစ်မှုထမ်းဆင့်ခေါ်ရေးအဖွဲ့ကနေ တိုက်ရိုက် ဆင့်ခေါ်ခြင်းခံရမှာလည်း ဖြစ်ပါတယ်။ စစ်မှုထမ်းဖို့အတွက် ဆင့်ခေါ်သည့် အမိန့်စာကို ကာယကံရှင်ကို တိုက်ရိုက်ပေးပို့မည် ဖြစ်ပြီး ကာယကံရှင် မတွေ့ရင်လည်း အတူနေ မိသားစုဝင်တစ်ဦးဦး၏ လက်ထဲသို့ သက်သေတစ်ဦး၏ ရှေ့တွင်လည်း ပေးပို့နိုင်မှာ ဖြစ်ပါတယ်။ ထိုသို့ ပေးပို့သည့် ဆင့်ခေါ်ရေး အမိန့်စာသည် စစ်မှုထမ်းရမည့်သူကို တိုက်ရိုက်ပေးပြီး ဖြစ်သည်လို့ မှတ်ယူနိုင်သည်ဟု ဥပဒေက ဆိုသည်။**( ပြည်သူ့ စစ်မှုထမ်း ဥပဒေ ပုဒ်မ ၁၀ )**

ဒါပေမယ့် ဒီလို စစ်မှုထမ်းဖို့ ဆင့်ခေါ်ခံရသူဟာ ၊ စစ်မှုထမ်းရမည့်ကာလလျှော့ပေးဖို့၊ ရွှေ့ဆိုင်းပေးဖို့ စတာတွေအတွက် ပြန်လည် လျှောက်ထားခွင့်ကို ဥပဒေက ခွင့်ပြုထားပါသည်။ **( ပြည်သူ့စစ်မှုထမ်း ဥပဒေ ပုဒ်မ ၁၂ (က) )**

ထိုသို့ လျှောက်လွှာဖြင့် ရေးသားတင်ပြလာပါက အောက်ပါ အချက်များကို စုံစမ်းစစ်ဆေးရမည် ဖြစ်သည်။

(၁) ကိုယ်ရေးအချက်အလက်များ မှန်ကန်မှု ရှိ/ မရှိ

(၂) အကြောင်းပြချက်များသည် မှန်ကန်ခိုင်လုံမှု ရှိ/မရှိ

(၃) စာရွက်စာတမ်း အထောက်အထားနှင့် ထောက်ခံချက်များ ပြည့်စုံစွာ ပူးတွဲတင်ပြခြင်း ရှိ/မရှိ

လျှောက်လွှာပါ ကိုယ်ရေးအချက်အလက်များ မပြည့်စုံခြင်း၊ စာရွက်စာတမ်း အထောက်အထားနှင့် ထောက်ခံချက် များ လိုအပ်ပါလျက် ပူးတွဲတင်ပြခဲ့ခြင်း မရှိလျှင် လျှောက်လွှာတင်ပြသူထံ ပြန်လည် တောင်းခံ ရယူရမည် ဖြစ်သည်။ **( ပြည်သူ့စစ်မှုထမ်း ဥပဒေ ပုဒ်မ ၁၂ (ခ) )**

အဆိုပါ လျှောက်ထားမှုကိုလည်း မြို့နယ်စစ်မှုထမ်းဆင့်ခေါ်ရေးအဖွဲ့ကပဲ မှန်ကန်မှု ရှိ/မရှိ ပြန်စိစစ်မှာ ဖြစ်ပါတယ်။ စိစစ်ပြီးနောက် တွေ့ရှိချက်နှင့် သဘောထားမှတ်ချက်၊ ဆေးစစ်ရေးဘုတ်အဖွဲ့ရဲ့ တွေ့ရှိချက်နှင့် အတူ ခရိုင်အဖွဲ့ဆီ ဆက်လက်တင်ပြရမှာဖြစ်ပြီး ဒီလို သဘောထားမှတ်ချက် တွေ့ရှိချက်တွေကို အဆင့်ဆင့် တင်ပြချက်တွေဟာ စစ်မှုထမ်းဆင့်ခေါ်ရေး ဗဟိုအဖွဲ့ဆီမှာ အဆုံးသတ်မှာ ဖြစ်ပါတယ်။ ဗဟိုအဖွဲ့ကပဲ နောက်ဆုံး အတည်ပြု ဆုံးဖြတ်ချက်တွေ ချပေးရမည့် သဘောထားဖြစ်ပါတယ်။

စစ်မှုထမ်းဆင့်ခေါ်ရေး ဗဟိုအဖွဲ့ကိုတော့ စစ်ကောင်စီရဲ့ ကာကွယ်ရေးဝန်ကြီးက ဦးဆောင်ကာ စစ်ရေးချုပ်က အတွင်းရေးမှူးအဖြစ် ပါဝင်ပြီး ပညာရေး၊ ကျန်းမာရေး နှင့် တိုင်းရင်းသား လူမျိုးရေးရာ ဝန်ကြီး ၊ စစ်ထောက်ချုပ်၊ စစ်ဥပဒေချုပ်တို့ စသည့် စစ်ဖက်ဆိုင်ရာ အဆင့်မြင့် အရာရှိတွေက အဖွဲ့ဝင်အဖြစ် ပါဝင်ပါတယ်။

ဥပဒေအရ ပြည်သူ့စစ်မှုထမ်းရမည့် တာဝန်ကနေ လုံးဝ ကင်းလွတ်ခွင့်ပြုထားတဲ့ အုပ်စု (၅)စု -

**( ပြည်သူ့စစ်မှုထမ်း ဥပဒေ ပုဒ်မ - ၂၂ )**

(၁) သာသနာ့ဝန်ထမ်း

ဗုဒ္ဓဘာသာ ဖြစ်လျှင် ဗုဒ္ဓသာသနာ့ဝန်ကို အစဉ်ထမ်းရွက်နေသော သာသနာနွယ်ဝင် လက်မှတ် ကိုင်ဆောင်သည့် ရဟန်း၊ သာမဏေနှင့် သီလရှင် )

ခရစ်ယာန် ဖြစ်လျှင် သာသနာဝန်ကို ထမ်းဆောင်ရန် အဓိကအားဖြင့် မိမိကိုယ်ကို ဆက်ကပ်ပြီးသော ပုဂ္ဂိုလ်ဟု သက်ဆိုင်ရာ ခရစ်ယာန်အသင်းတော်ကြီးများ က အသိအမှတ်ပြု၍ သိက္ခာပေးထားခြင်း ခံရသော ပုဂ္ဂိုလ်။

ဟိန္ဒူဘာသာ ဖြစ်လျှင် စံယာမိ၊ မဟန့် သို့မဟုတ် ဟိန္ဒူဘုန်းတော်ကြီး။

(၂) အိမ်ထောင်ပြိုကွဲထားတဲ့ မိခင်တွေအပါအဝင် အိမ်ထောင်သည် အမျိုးသမီး၊

(၃) ကိုယ်လက်အင်္ဂါအမြဲတမ်းမသန်စွမ်းနေသူတွေ၊

(၄) ကျန်းမာရေးအရ စစ်မှုထမ်းဖို့ အမြဲတမ်း မသင့်လျော်သူ အဖြစ် သတ်မှတ်ခံရသူတွေ ပါဝင်ပါတယ်။

(၅) ဒါ့အပြင် အထူးခြားဆုံး တစ်ချက်ကတော့ စစ်မှုထမ်းဆင့်ခေါ်ရေးဗဟိုအဖွဲ့က အမိန့်ထုတ်ပြန်ပြီး စစ်မှုထမ်းခွင့်

ကင်းလွတ်ခွင့်ပေးနိုင်သည့် အချက်ဖြစ်ပြီး စစ်မှုထမ်းဆင့်ခေါ်ရေးဗဟိုအဖွဲ့က အမိန့်ထုတ်ပြန်ပြီး စစ်မှုထမ်းခွင့်

ကင်းလွတ် ခွင့်ပြုထားသူများ ပါဝင်မှာ ဖြစ်ပါသည်။

စစ်မှုထမ်းဥပဒေအရ ပြစ်မှု/ပြစ်ဒဏ်ပြဌာန်းချက်တွေမှာတော့ ဆင့်ခေါ်မှုတွေကို လိုက်နာဖို့ ပျက်ကွက်တာ၊ ကိုယ်ရေးအချက်အလက်တွေ လိမ်လည်ဖော်ပြတာ၊ စစ်မှုထမ်းတာဝန်ကို တိမ်းရှောင်နိုင်ဖို့ ဟန်ဆောင် လိမ်လည်မှု တွေ လုပ်တာတွေ၊ အားပေးကူညီတာတွေကို အနည်းဆုံး (၁) နှစ်ထက် မပိုသော ထောင်ဒဏ်ကနေ အများဆုံး (၅) နှစ်ထက် မပိုသော ထောင်ဒဏ်ချမှတ်နိုင်တာတွေအထိ ဒီဥပဒေမှာ ပါဝင်တာ ဖြစ်ပြီး ငွေဒဏ်ချမှတ် တာတွေ ကိုလည်း ပြုလုပ်နိုင်ပြီး ဒဏ်နှစ်ရပ်လုံးလည်း ချမှတ်နိုင်သည်။**( ပြည်သူ့စစ်မှုထမ်း ဥပဒေ အခန်း(၇) )**

ဒါပေမယ့် ဒီလိုကျူးလွန်မှုတွေကြောင့် သက်ဆိုင်တဲ့ ပြစ်ဒဏ်ချမှတ်ခံရပြီးပြီဆိုရင်လည်း စစ်မှုထမ်းရမယ့် တာဝန် ကနေ ကင်းလွတ်ခွင့်မရှိဘူးလို ပြဌာန်းထားပါသေးတယ်။ **( ပြည်သူ့စစ်မှုထမ်း ဥပဒေ ပုဒ်မ ၂၈ )** ဒါဟာ ဥပဒေပြဌာန်းချက်က သတ်မှတ်ထားတဲ့ လုပ်ငန်းစဉ်တွေ ပြစ်မှု၊ပြစ်ဒဏ်တွေသာဖြစ်ပါတယ်။

**လက်ရှိအခြေအနေတွင် စစ်မှုထမ်းရန် အရွယ်ရောက်သူအဖြစ် မှတ်ပုံတင် စာရင်းသွင်းမည့်သူ အဖြစ် စာရင်းရေးသွင်းခြင်းခံရပါက ဥပဒေတွင်ပါရှိသော ပြည်သူ့စစ်မှုထမ်းဆောင်ရမည့် တာဝန်မှ ယာယီရွှေ့ဆိုင်းခွင့် အခွင့်အရေးတွင် ပါဝင်အကျုံးဝင်သူဖြစ်ပါက ထိုအချက်များကို ရေးသားဖော်ပြပြီး ပြည်သူ့စစ်မှုထမ်းဆောင်ရွက် ရမည့် အခြေအနေမှ ဥပဒေအရ စစ်မှုထမ်းဆောင်ခြင်းမှ ကာလအပိုင်းအခြား တစ်ခုအထိ ယာယီ ရွှေ့ဆိုင်းနိုင်မည် ဖြစ်သည်။**